**ΝΕΟΕΛΛΗΝΙΚΗ ΓΛΩΣΣΑ Γ’ ΛΥΚΕΙΟΥ**

**11ο ΚΡΙΤΗΡΙΟ- ΤΕΧΝΗ**

**ΕΙΣΑΓΩΓΗ**

Ο συγγραφέας του κειμένου που ακολουθεί, Αντρέι Ταρκόφσκι, ήταν Ρώσος σκηνοθέτης. Στο βιβλίο του *Σμιλεύοντας το χρόνο*, απ’ όπου προέρχεται το παρακάτω απόσπασμα, καταγράφονται, μεταξύ άλλων, οι στοχασμοί του για την κινηματογραφική τέχνη, αλλά και την τέχνη γενικότερα.

**Ο δημιουργός ζητά κοινό1
Δημοσίευση: Ταρκόφσκι, Α. (1987). *Σμιλεύοντας το χρόνο*. Μτφ. Σ. Βελέντζας.
Αθήνα: εκδ. Νεφέλη, σσ. 224-227.**
(διασκευασμένο απόσπασμα)

[1] Η διφορούμενη\* θέση του κινηματογράφου μεταξύ τέχνης και βιομηχανίας ευθύνεται για πολλές ανωμαλίες στις σχέσεις δημιουργού και κοινού. Με αφετηρία αυτό το γενικά αποδεκτό γεγονός, θα ’θελα να δω λίγες από τις δυσκολίες που αντιμετωπίζει ο κινηματογράφος και να εξετάσω κάποιες συνέπειες αυτής της κατάστασης.

[2] Κάθε βιομηχανία, όπως γνωρίζουμε, πρέπει να είναι βιώσιμη· για να λειτουργεί και να αναπτύσσεται, πρέπει όχι μόνο να αυτοχρηματοδοτείται μα και να αφήνει κέρδος. Σαν εμπόρευμα, λοιπόν, μια ταινία πετυχαίνει ή αποτυχαίνει, και η αισθητική της αξία εδραιώνεται παραδόξως με βάση την προσφορά και τη ζήτηση, δηλαδή με νόμους καθαρά αγοραστικούς. Και όσο παραμένει ο κινηματογράφος στη σημερινή του θέση, δε θα είναι ποτέ εύκολο να δει το φως μια γνήσια κινηματογραφική ταινία, πόσο μάλλον να γίνει προσιτή στο ευρύτερο κοινό.

[3] Βέβαια, τα κριτήρια με τα οποία η τέχνη διακρίνεται από τη μη τέχνη, από το επίπλαστο\*, είναι τόσο σχετικά, τόσο ακαθόριστα, τόσο αναπόδεικτα, που τίποτα δεν εμποδίζει να θεωρηθούν αισθητικά κριτήρια τα καθαρά χρησιμοθηρικά μέτρα αξιολόγησης – μέτρα που υπαγορεύει η επιθυμία για το μέγιστο δυνατό εμπορικό κέρδος ή κάποιο ιδεολογικό κίνητρο. Και στις δύο περιπτώσεις βρισκόμαστε μακριά από τον αυθεντικό σκοπό της τέχνης.

[4] Η φύση της τέχνης είναι αριστοκρατική και βεβαίως επιλεκτική όσον αφορά την απήχησή της στο κοινό. Ακόμα και στις «συλλογικές» εκδηλώσεις της, όπως το θέατρο ή ο κινηματογράφος, η απήχησή της συνδέεται με τα βαθύτερα συναισθήματα ενός ανθρώπου που έρχεται σε επαφή με ένα έργο. Όσο πιο πολύ το σημαδεύουν και το συνεπαίρνουν το άτομο αυτό τα συναισθήματα, τόσο πιο σημαντική θέση θα κατέχει το έργο στην εμπειρία του.

[5] Ωστόσο η αριστοκρατική φύση της τέχνης δεν απαλλάσσει καθόλου τον καλλιτέχνη από την ευθύνη του απέναντι στο κοινό και, αν θέλετε, απέναντι στην ανθρωπότητα. Κάθε άλλο· ο καλλιτέχνης, επειδή έχει πλήρη συνείδηση σε ποια εποχή και σε ποιον κόσμο ζει, γίνεται η φωνή αυτών που δεν μπορούν να διατυπώσουν ή να εκφράσουν την άποψή τους για την πραγματικότητα. Από την άποψη αυτή ο καλλιτέχνης είναι πραγματικά «φωνή λαού». Γι’ αυτό και οφείλει να υπηρετήσει το ταλέντο του, που σημαίνει να υπηρετήσει το λαό του.

[6] Όπως είπα πιο πάνω, η τέχνη επηρεάζει τα συναισθήματα ενός ανθρώπου, όχι τη λογική του. Λειτουργία της, σα να λέμε, είναι να τορνεύει\* και να λειαίνει την ανθρώπινη ψυχή, κάνοντάς τη δεκτική στο καλό. Όταν βλέπετε μια καλή ταινία, όταν κοιτάτε έναν πίνακα ή ακούτε μουσική (με την προϋπόθεση, φυσικά, ότι σας «ταιριάζει»), αφοπλίζεστε και μαγεύεστε αμέσως όχι βέβαια από κάποια ιδέα, από κάποια σκέψη. Εν πάση περιπτώσει η ιδέα ενός μεγάλου έργου είναι πάντοτε διφορούμενη, έχει πάντοτε δύο πρόσωπα, όπως το είπε και ο Τόμας Μαν2 είναι τόσο πολύπλευρη και απεριόριστη, όσο η ζωή. Ο δημιουργός λοιπόν δεν μπορεί να είναι σίγουρος ότι το έργο του θα το καταλάβουν μ’ έναν συγκεκριμένο τρόπο και σύμφωνα με τη δική του αντίληψη. Το μόνο που μπορεί να κάνει είναι να παρουσιάσει τη δική του εικόνα για τον κόσμο, έτσι που να τη δουν με τα δικά του μάτια οι άνθρωποι και να νιώσουν τα αισθήματά του, τις αμφιβολίες και τις σκέψεις του…

(513 λέξεις)

1 Στο απόσπασμα κρατήσαμε την ορθογραφία και τη στίξη της ελληνικής μετάφρασης.

2 Γερμανός συγγραφέας, βραβευμένος με το Νόμπελ Λογοτεχνίας του 1929.

**Λεξιλόγιο** (Η σημασία των λέξεων δίνεται στο συγκεκριμένο κειμενικό περιβάλλον)

|  |  |
| --- | --- |
| **\*διφορούμενη:** | ασαφής |
| **\*επίπλαστο:** | μη γνήσιο |
| **\*τορνεύει:** | επεξεργάζεται (η μεταφορά προέρχεται από τον τόρνο, εργαλείο που δίνει στο ξύλο ή στο μέταλλο λεία επιφάνεια) |

**Α.** Να γράψετε την περίληψη (60-80 λέξεις) των τριών πρώτων παραγράφων του παραπάνω κειμένου.

**Β1.** Παρακάτω δίνονται τρεις κατηγορίες εκφωνημάτων, που αναφέρονται αντίστοιχα στην ταινία (1), στον δημιουργό (2) και στον θεατή (3). Να συμπληρώσετε κάθε φράση επιλέγοντας αντίστοιχα από τις προτάσεις/περιόδους i, ii, iii αυτή που ανταποκρίνεται ορθότερα στο περιεχόμενο του κειμένου και να αιτιολογήσετε, με αναφορές στο κείμενο, την επιλογή σας για κάθε κατηγορία.

1. Η αισθητική αξία μιας ταινίας:
2. δεν υφίσταται ως έννοια, εφόσον τα κριτήρια, βάσει των οποίων αξιολογούμε ένα έργο τέχνης, είναι σχετικά και ασαφή.
3. αποτελεί το πρωταρχικό κριτήριο, βάσει του οποίου οι κινηματογραφικοί διανομείς εφοδιάζουν την αγορά.
4. συναρτάται, μολονότι δε θα ’πρεπε, με την εμπορική της επιτυχία και τον αριθμό των εισιτηρίων που καταφέρνει να κόψει.
5. Ο δημιουργός μιας ταινίας:
6. δεν ενδιαφέρεται για την απήχηση που ασκεί το έργο του στο κοινό· άλλωστε, η φύση της τέχνης είναι αριστοκρατική.
7. ενδιαφέρεται για τις αντιδράσεις του κοινού απέναντι στο έργο του, μολονότι δεν μπορεί να τις προβλέψει.
8. εκπληρώνει την αποστολή του, μόνο όταν επιβάλλει τις δικές του αντιλήψεις στο κοινό.
9. Ο θεατής:
10. συγκινείται στον ίδιο βαθμό με τους άλλους (θεατές) και αντιδρά με τον ίδιο τρόπο, όταν παρακολουθεί μια ταινία.
11. ανταποκρίνεται στην ταινία ανάλογα με τον βαθμό συγκίνησής του.
12. ανταποκρίνεται στην ταινία μέσω της λογικής και όχι μέσω του συναισθήματος.

**Β2. Δίνεται η 6η παράγραφος «**Όπως είπα πιο πάνω... τις σκέψεις του…»**.** Στη δοσμένη παράγραφο ο συγγραφέας οργανώνει την πειθώ του, χρησιμοποιώντας μεταξύ άλλων και την επίκληση στην αυθεντία.

1. Να εντοπίσετε το συγκεκριμένο σημείο.
2. Τι επιδιώκει, κατά τη γνώμη σας, μέσω της επίκλησης στη συγκεκριμένη αυθεντία;

**Β3. Δίνονται οι προτάσεις/περίοδοι λόγου:**

* Από την παρ. [3]: Βέβαια, τα κριτήρια με τα οποία η **τέχνη** διακρίνεται από τη μη τέχνη, από το επίπλαστο είναι τόσο σχετικά, τόσο ακαθόριστα, τόσο αναπόδεικτα, που τίποτα δεν εμποδίζει να θεωρηθούν αισθητικά κριτήρια τα καθαρά χρησιμοθηρικά **μέτρα** αξιολόγησης […].
* Από την παρ. [4]: Η **φύση** της τέχνης είναι αριστοκρατική και βεβαίως επιλεκτική όσον αφορά την απήχησή της στο **κοινό**.
* Από την παρ. [6]: Ο **δημιουργός**  λοιπόν δεν μπορεί να είναι σίγουρος ότι το  **έργο**  του θα το καταλάβουν μ’ έναν συγκεκριμένο τρόπο και σύμφωνα με τη δική του αντίληψη.

α. Λαμβάνοντας υπόψη τα παραπάνω συμφραζόμενα, να αντιστοιχίσετε κάθε λέξη με έντονη γραφή από τη στήλη Α με μία από τις τρεις σημασίες που παρατίθενται στη στήλη Β.

|  |  |
| --- | --- |
| A | B |
| τέχνη | τεχνική ειδίκευση |
| καλλιτεχνική δημιουργία |
| επιδεξιότητα |
| μέτρα | κριτήρια |
| διαστάσεις |
| προνοητικές ενέργειες |
| φύση | (φυσικός) κόσμος |
| είδος |
| ιδιαίτερος χαρακτήρας |
| κοινό | (ως επιθ.) δημόσιο |
| (ως ουσ.) αποδέκτες |
| (ως ουσ.) πολίτες |
| δημιουργός | επινοητής |
| υπαίτιος |
| καλλιτέχνης |
| έργο | καλλιτεχνικό προϊόν |
| οικοδομική εργασία |
| αρμοδιότητα |

β. Να εντάξετε καθεμία από τις λέξεις με έντονη γραφή σε τρεις διαφορετικές προτάσεις ή περιόδους λόγου, ώστε να γίνεται εμφανής η διαφορετική σημασία που αποκτούν στα εκάστοτε συμφραζόμενα. Φροντίστε να χρησιμοποιήσετε κάθε λέξη με τις σημασίες με τις οποίες εμφανίζεται στον παραπάνω πίνακα. Μπορείτε να κάνετε μετατροπές ως προς την πτώση και τον αριθμό.

**Β4. Δίνεται η 3η παράγραφος:**

Βέβαια, τα κριτήρια με τα οποία η τέχνη διακρίνεται από τη μη τέχνη, από το επίπλαστο, είναι τόσο σχετικά, τόσο ακαθόριστα, τόσο αναπόδεικτα, **που** τίποτα δεν εμποδίζει να θεωρηθούν αισθητικά κριτήρια τα καθαρά χρησιμοθηρικά μέτρα αξιολόγησης – μέτρα **που** υπαγορεύει η επιθυμία για το μέγιστο δυνατό εμπορικό κέρδος ή κάποιο ιδεολογικό κίνητρο. Και στις δύο περιπτώσεις βρισκόμαστε μακριά από τον αυθεντικό σκοπό της τέχνης.

Να αντικαταστήσετε το «που» (επισημαίνεται κάθε φορά στην παράγραφο με έντονη γραμματοσειρά) με τον κατάλληλο σύνδεσμο ή αντωνυμία, λαμβάνοντας υπόψη τα αντίστοιχα κειμενικά συμφραζόμενα, και να γράψετε το είδος της δευτερεύουσας πρότασης που εισάγει σε κάθε περίπτωση.

**Β5. Δίνεται το απόσπασμα από την 6η παράγραφο:**

Όπως είπα πιο πάνω, η τέχνη επηρεάζει τα συναισθήματα ενός ανθρώπου, όχι τη λογική του. Λειτουργία της, σα να λέμε, είναι να τορνεύει και να λειαίνει την ανθρώπινη ψυχή, κάνοντάς τη δεκτική στο καλό. Όταν βλέπετε μια καλή ταινία, όταν κοιτάτε έναν πίνακα ή ακούτε μουσική (με την προϋπόθεση, φυσικά, ότι σας «ταιριάζει»), αφοπλίζεστεκαι μαγεύεστε αμέσως όχι βέβαια από κάποια ιδέα, από κάποια σκέψη.

Να εξηγήσετε τη χρήση του α΄ και β΄ ρηματικού προσώπου συνδέοντας τις παρατηρήσεις σας με τον επικοινωνιακό στόχο του κειμένου.

**Γ.** Λαμβάνοντας υπόψη τις θέσεις του συγγραφέα σχετικά με την επίδραση της επαφής του κοινού με την τέχνη να αναφερθείτε σε ένα κείμενο οδηγιών στον ρόλο του σχολείου όσον αφορά στην επαφή των μαθητριών/τών με ποικίλες μορφές τέχνης και στα οφέλη που μπορεί να προκύψουν από αυτή (350-400 λέξεις).